เลเซอร์อินเวชัน

เลเซอร์อินเวชัน  ซึ่งเปิดตัวในชื่อ กันไซต์ (คาตากานะ: ガンサイト) ในประเทศญี่ปุ่น เป็นเกมแอ็กชันมุมมองบุคคลที่หนึ่งหลายแนว ที่เปิดตัวโดยบริษัทโคนามิสำหรับนินเท็นโดเอนเตอร์เทนเมนต์ซิสเตมใน ค.ศ. 1991 ซึ่งผู้เล่นต้องควบคุมเจ้าหน้าที่ทหารที่บังคับเฮลิคอปเตอร์โจมตีเพื่อแทรกซึมฐานทัพของศัตรูและปฏิบัติภารกิจให้สำเร็จ เกมนี้รองรับคอนโทรลเลอร์นินเท็นโดเอนเตอร์เทนเมนต์ซิสเตมมาตรฐาน เช่นเดียวกับไลต์กันเอ็นอีเอส แซปเปอร์ และเลเซอร์สโคป โดยเป็นคอนโทรลเลอร์แบบชุดหูฟังที่เปิดใช้งานด้วยเสียง ซึ่งบริษัทโคนามิเปิดตัวสำหรับนินเท็นโดเอนเตอร์เทนเมนต์ซิสเตม และใช้งานได้กับเกมไลต์กันทั้งหมดที่วางจำหน่ายสำหรับระบบดังกล่าว โดยเวอร์ชันอเมริกามีส่วนลดสำหรับเลเซอร์สโคประบุไว้ในคู่มือคำแนะนำ
โครงเรื่อง.
ประเทศปรปักษ์กำลังวางแผนลับ ๆ ที่จะยิงอาวุธประเภทใหม่เข้าใส่ศัตรู ซึ่งในฐานะสมาชิกของกองกำลังพิเศษ เป้าหมายของผู้เล่นคือการป้องกันไม่ให้ศัตรูยิงอาวุธของตน และเป้าหมายเริ่มต้นของผู้เล่นคือช่วยเหลือสายลับที่ชื่อรหัสคือสไปเดอร์ ซึ่งถูกจับในฐานทัพแห่งหนึ่งของศัตรู
รูปแบบการเล่น.
เกมนี้ประกอบด้วยภารกิจสี่ภารกิจ ซึ่งมีรูปแบบการเล่นสามแบบที่แตกต่างกัน และอันดับแรกคือการบุกโจมตีพื้นที่ของศัตรูโดยใช้เอเอช-64 อาพาชี ที่ได้รับการอัปเกรด
โดยก่อนที่จะเริ่มภารกิจแต่ละภารกิจ ผู้เล่นจะได้รับคำชี้แจงภารกิจจากผู้บังคับบัญชา ซึ่งจะอธิบายวัตถุประสงค์ภารกิจถัดไปของผู้เล่น และในภารกิจทั้งหมดของเกม (ยกเว้นภารกิจที่ 3 ซึ่งเกิดขึ้นกลางอากาศทั้งหมด) ผู้เล่นจะต้องนำเฮลิคอปเตอร์ของตนลงจอดในสนามบินเฮลิคอปเตอร์ของศัตรู จากนั้นจึงแทรกซึมฐานของศัตรูเพื่อบรรลุวัตถุประสงค์บางอย่าง ครั้นหลังจากทำภารกิจสำเร็จแล้ว ผู้เล่นจะต้องหลบหนีจากฐานของศัตรู
ผู้เล่นสามารถปรับแต่งเสียงของเกม, การควบคุม และจำนวนชีวิตได้ในเมนูตัวเลือกก่อนเริ่มเกม ส่วนการยิงปืนของเกมสามารถเล่นได้ด้วยแซปเปอร์หรือเลเซอร์สโคป เมื่อผู้เล่นเสียชีวิตทั้งหมด พวกเขาจะได้รับโอกาสห้าครั้งในการคันทินิวต่อจากที่ค้างไว้ นอกจากนี้ ผู้เล่นยังสามารถได้รับชีวิตพิเศษได้โดยการทำถึงคะแนนที่กำหนด
โหมดเฮลิคอปเตอร์.
ผู้เล่นเริ่มต้นภารกิจแต่ละภารกิจด้วยการบังคับเฮลิคอปเตอร์รบก่อนที่จะลงจอดที่สนามบินเฮลิคอปเตอร์และแทรกซึมฐานของศัตรูด้วยการเดินเท้า โดยแต่ละภารกิจเริ่มต้นด้วยการที่ผู้เล่นจะถูกขอให้เลือกประเภทขีปนาวุธที่จะติดตั้งบนเฮลิคอปเตอร์ของพวกเขา ผู้เล่นสามารถเลือกได้ระหว่างขีปนาวุธขนาดเล็ก 40 ลูก, ขีปนาวุธขนาดกลาง 20 ลูก และขีปนาวุธขนาดใหญ่ 10 ลูก (ซึ่งผู้เล่นสามารถเลือกได้ระหว่างจำนวนที่มากกว่า, อำนาจการยิงที่มากกว่า หรือความสมดุลระหว่างทั้งสองอย่าง) จากนั้น ผู้เล่นจะต้องเลือกอุปกรณ์เสริมที่ต้องการเพิ่มให้แก่เฮลิคอปเตอร์ของตน (เชื้อเพลิงเพิ่มเติม, เป้าลวงสำหรับเรดาร์ หรือขีปนาวุธอากาศสู่พื้น) โดยหลังจากเลือกอุปกรณ์แล้ว เฮลิคอปเตอร์ของผู้เล่นจะบินออกจากฐานทัพและบินเข้าไปในน่านฟ้าของศัตรู
ผู้เล่นจะควบคุมเฮลิคอปเตอร์จากมุมมองของนักบิน โดยส่วนบนของหน้าจอจะแสดงเส้นทางการบินปัจจุบันของผู้เล่น รวมถึงช่องเล็งปืนสำหรับปืนใหญ่ลำกล้องวัลแคนและขีปนาวุธของเฮลิคอปเตอร์ ส่วนล่างของหน้าจอแสดงห้องนักบินของเฮลิคอปเตอร์ ซึ่งจะแสดงเชื้อเพลิงของผู้เล่น, สภาพความเสียหาย, ความเร็ว, ขีปนาวุธ, อุปกรณ์ และเรดาร์สองประเภท หนึ่งในนั้นคือเรดาร์บริเวณกว้างซึ่งจะแสดงพื้นที่โดยรวม, แสดงตำแหน่งปัจจุบันของผู้เล่น รวมถึงตำแหน่งของสนามบินเฮลิคอปเตอร์ของศัตรูและพันธมิตร ตลอดจนเป้าหมายพิเศษ ส่วนอีกระบบหนึ่งคือเรดาร์ระยะฉับพลันซึ่งจะแสดงระยะห่างของศัตรูในบริเวณใกล้เคียง หากมีศัตรูกำลังเข้ามาจากด้านหลัง ไฟเตือนจะเปิดขึ้นเพื่อเตือนผู้เล่น
อาวุธหลักของผู้เล่นคือปืนใหญ่ลำกล้องเอ็ม61 วัลแคน พร้อมกระสุนไม่จำกัด ผู้เล่นสามารถสลับระหว่างขีปนาวุธหรืออุปกรณ์เสริมและใช้มันในระหว่างการรบได้ โดยค่าเริ่มต้น เฮลิคอปเตอร์จะบินด้วยความเร็วสูงสุดตามเส้นทางการบินปัจจุบันของผู้เล่น เพื่อลงจอดที่สนามบินเฮลิคอปเตอร์ ผู้เล่นจะต้องลดความเร็วเฮลิคอปเตอร์ลงจนกระทั่งหยุดและเฮลิคอปเตอร์เหลือเพียงแต่ลอยนิ่งอยู่เท่านั้น จากนั้น ผู้เล่นจะต้องพยายามปรับตำแหน่งสายตาให้ตรงกับจุดลงจอดของสนามบินเฮลิคอปเตอร์ และลงเฮลิคอปเตอร์ให้ดีที่สุดเท่าที่จะทำได้ โดยต้องรับมือกับสภาพลมในขณะนั้นให้ได้ หากผู้เล่นไม่สามารถลงจอดเฮลิคอปเตอร์ได้อย่างถูกต้อง พวกเขาต้องลองใหม่อีกครั้ง และหากผู้เล่นลงจอดที่สนามบินเฮลิคอปเตอร์ของพันธมิตร เฮลิคอปเตอร์ของผู้เล่นจะได้รับการซ่อมแซมรวมถึงเติมน้ำมัน ตลอดจนผู้เล่นจะสามารถเปลี่ยนอุปกรณ์ได้
ผู้เล่นจะเสียชีวิตหากตัวบ่งชี้ความเสียหายหรือเชื้อเพลิงหมดหรือหากเฮลิคอปเตอร์ของพวกเขาถูกโจมตีด้วยขีปนาวุธของศัตรู อนึ่ง ผู้เล่นสามารถใช้เป้าลวงสำหรับเรดาร์เพื่อให้ตัวเองไม่สามารถถูกขีปนาวุธของศัตรูโจมตีได้ในช่วงระยะเวลาจำกัด
โหมดยิงปืน.
เมื่อผู้เล่นลงจอดที่สนามบินเฮลิคอปเตอร์ของศัตรู ตัวละครของพวกเขาจะลงจากเฮลิคอปเตอร์และมุ่งหน้าเข้าสู่ขอบเขตฐานของศัตรู ซึ่งเหตุการณ์ในส่วนนี้จะตรงไปตรงมามากกว่า เนื่องจากหน้าจอจะเลื่อนไปทางขวาโดยอัตโนมัติในขณะที่ทหารฝ่ายศัตรูหลายแบบโจมตีผู้เล่น ผู้เล่นจะต้องโจมตีทหารฝ่ายศัตรูทั้งหมดที่ปรากฏตัวขึ้นโดยการยิงพวกเขาด้วยปืนพกเช่นเดียวกับเกมยิงไลต์กันอื่น ๆ ส่วนด้านล่างของหน้าจอระบุค่าพลังชีวิตที่เหลืออยู่ของผู้เล่น รวมถึงกระสุนที่เหลืออยู่ ซึ่งสามารถเติมเต็มได้โดยการเก็บไอเทมเพาเวอร์-อัป ที่ซ่อนอยู่ในลังอาวุธ นอกจากนี้ ผู้เล่นสามารถยิงถังน้ำมันบางถังเพื่อฆ่าศัตรูทั้งหมดบนหน้าจอได้ในคราวเดียว ส่วนต่าง ๆ เหล่านี้จะจบลงเมื่อผู้เล่นไปถึงทางเข้าฐาน
โหมดทางวงกต.
เมื่อผู้เล่นยิงปืนเสร็จแล้ว เกมจะเปลี่ยนรูปแบบการเล่นอีกครั้ง คราวนี้เป็นโหมดสำรวจมุมมองบุคคลที่หนึ่ง ในโหมดนี้ ผู้เล่นจะต้องนำทางตัวละครของตนไปตามทางเดินภายในฐานของศัตรูเพื่อรับไอเทมสำคัญต่าง ๆ รวมถึงกระสุนเพิ่มเติมและเสบียงฟื้นฟูพลังชีวิต ขณะที่หลีกเลี่ยงกับดัก และบางครั้ง ผู้เล่นจะได้พบกับสไปเดอร์ ผู้เป็นพันธมิตรของพวกเขา ซึ่งจะเสนอข้อมูลแก่ผู้เล่นว่าจะทำอย่างไรให้บรรลุวัตถุประสงค์ เมื่อผู้เล่นเผชิญหน้ากับทหารฝ่ายศัตรูในโหมดนี้ เกมจะเปลี่ยนเป็นการยิงปืนที่คล้ายกับโหมดยิงปืน จนกระทั่งศัตรูทั้งหมดถูกกำจัด ครั้นหลังจากที่ผู้เล่นได้รับสิ่งที่ต้องการเพื่อทำภารกิจให้สำเร็จ พวกเขาจะต้องออกจากฐานจากจุดที่เริ่มต้น ส่วนล่างของหน้าจอจะแสดงแผนที่ของผู้เล่น (ซึ่งแสดงพื้นที่ที่สำรวจแล้วและตำแหน่งปัจจุบันของผู้เล่น) พลังชีวิตและกระสุนที่เหลืออยู่ รวมถึงไอเทมทั้งหมดที่พวกเขาเก็บรวบรวมไว้
ความแตกต่างตามภูมิภาค.
เกม"กันไซต์"ซึ่งเป็นเวอร์ชันแฟมิลีคอมพิวเตอร์ของประเทศญี่ปุ่นมาพร้อมกับระบบพาสเวิร์ดที่ให้ผู้เล่นสามารถเริ่มต้นภารกิจต่อ ๆ ไป โดยในทางตรงกันข้าม เวอร์ชันนินเท็นโดเอนเตอร์เทนเมนต์ซิสเตมของอเมริกาได้เพิ่มจำนวนคันทินิวจากสามเป็นห้า และให้ผู้เล่นปรับจำนวนชีวิตเริ่มต้นจากค่าเริ่มต้นสามเป็นห้าได้ ทั้งนี้ เวอร์ชันภาษาญี่ปุ่นไม่รองรับเลเซอร์สโคป แต่ให้ผู้เล่นใช้คอนโทรลเลอร์มาตรฐานหรือไลต์กันของแฟมิคอมได้เท่านั้น